Source: https://podnikam.sk/schvalene-opatrenia-v-oblasti-socialneho-a-zdravotneho-poistenia-kto-si-moze-posunut-platenie-odvodov/
Timestamp: 2020-05-27 21:39:16+00:00

Document:
Schválené opatrenia v oblasti sociálneho a zdravotného poistenia. Kto si môže odložiť platenie odvodov? | Podnikam.sk '); document.write(''); }
odklad odvodov Foto: Getty Images
6. apríla 2020 Autor Ing. Lenka PajtinkováZdroj Podnikam.sk Tlačiť
Ďalším opatrením, ktoré národná rada schválila v súvislosti s mimoriadnou situáciou týkajúcou sa šírenia ochorenia Covid-19 je novela zákona o sociálnom poistení, zákona o starobnom dôchodkovom sporení, zákona o zdravotnom poistení a zákona o doplnkovom dôchodkovom sporení. Tento balíček sociálnych opatrení má podobne ako už skôr schválené novelizácie zákonov vo finančnej a pracovnej oblasti zmierniť ekonomické dopady na podnikateľské prostredie. Zmyslom novelizácie daných zákonov je najmä odklad odvodov pre zamestnávateľov a živnostníkov. Dátum účinnosti vládneho zákona z dôvody potreby jeho čo najskoršej účinnosti nastáva dňom jeho vyhlásenia v Zbierke zákonov Slovenskej republiky.
Odklad odvodov do Sociálnej poisťovne
Novelou zákona č. 461/2003 Z. z. o sociálnom poistení sa odkladá odvedenie poistného pre povinne nemocensky poistenú a povinne dôchodkovo poistenú samostatne zárobkovo činnú osobu (SZČO) a poistného, ktoré platí zamestnávateľ za obdobie marec 2020, a to do 31. júla 2020. Poistného, ktoré platí zamestnanec, a odvádza ho zamestnávateľ, sa uvedené netýka. Poistné, ktoré platí zamestnanec, a odvádza ho jeho zamestnávateľ, je zamestnávateľ naďalej povinný odvádzať v pôvodných termínoch splatnosti. Táto výnimka sa bude týkať zamestnávateľov a povinne poistených SZČO, ktorí vykazujú pokles čistého obratu alebo príjmov z podnikania a z inej samostatnej zárobkovej činnosti o 40 % a viac. Spôsob určenia poklesu čistého obratu a príjmov z podnikania a z inej samostatnej zárobkovej činnosti ustanoví vláda nariadením.
Vláda Slovenskej republiky môže nariadením ustanoviť ďalšie obdobie, na ktoré sa nebude vzťahovať pôvodná splatnosť poistného podľa § 143 zákona o sociálnom poistení. Ak zamestnávateľ alebo povinne poistená SZČO nezaplatia poistné za toto obdobie ani v termíne splatnosti určenom nariadením vlády, Sociálna poisťovňa im môže povoliť splátky tohto poistného bez úroku. Ak zamestnávateľ a SZČO zaplatia toto poistné v novom termíne splatnosti, teda včas a v správnej výške, sankcie (penále) im nebudú plynúť.
Na účely posúdenia nároku na nemocenské dávky a dôchodkové dávky pri SZČO a na dôchodkové dávky pri zamestnancoch zamestnávateľa uvedeného v § 7 ods. 2 (napr. likvidátor) alebo zamestnancoch, ktorí sú štatutárnym orgánom zamestnávateľa a majú najmenej 50 % účasť na majetku zamestnávateľa, alebo ktorí sú členom štatutárneho orgánu zamestnávateľa a majú najmenej 50 % účasť na majetku zamestnávateľa, sa bude podmienka zaplatenia poistného, ktorého splatnosť sa z dôvodu krízovej situácie odložila považovať počas trvania odkladu za splnenú. V prípade, ak nedôjde k zaplateniu predmetného poistného v ustanovenej predĺženej lehote, bude táto podmienka nesplnená od vzniku nároku , čo znamená, že príjemca dávky bude musieť vrátiť priznanú dávku, resp. jej adekvátnu časť.
Odklad odvodov do zdravotnej poisťovne
Novelizuje sa aj zákon č. 580/2004 Z. z. o zdravotnom poistení. Za účelom podpory podnikateľského sektora a na zmiernenie negatívnych finančných dopadov spočívajúcich v dočasnom znížení zdrojov podnikateľov sa predlžuje splatnosť preddavkov na poistné zamestnávateľa a samostatne zárobkovo činnej osoby za mesiac marec 2020 (preddavky splatné v mesiaci apríl 2020) pre dotknutých zamestnávateľov a samostatne zárobkovo činné osoby.
Preddavok na poistné zamestnávateľov podľa § 17 ods. 1 a preddavok na poistné samostatne zárobkovo činných osôb podľa § 17 ods. 2, ktorí vykazujú medziročný pokles čistého obratu alebo pokles príjmov z podnikania a z inej zárobkovej činnosti o 40 % a viac v dôsledku mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19, za marec 2020 je splatný v termíne do 31. júla 2020.
Ustanovenie § 17 ods. 1 v časti týkajúcej sa splatnosti preddavku na poistné zamestnávateľov a ustanovenie § 17 ods. 2 sa pri preddavku na poistné za marec 2020 neuplatňuje. Povinnosť vykázať výšku preddavku v pôvodnom termíne ostáva zachovaná. Spôsob určenia poklesu čistého obratu podľa § 2 ods. 15 zákona č. 431/2002 Z. z. o účtovníctve alebo poklesu príjmov z podnikania a z inej samostatnej zárobkovej činnosti podľa § 6 zákona č. 595/2003 Z. z. o dani z príjmov ustanoví nariadenie vlády. Vláda môže nariadením vlády ustanoviť odklad splatnosti preddavku na poistné aj na iné mesiace.
Novela sa dotkne aj zákona č. 650/2004 Z. z. o doplnkovom dôchodkovom sporení. Odkladá sa platenie príspevkov na doplnkové dôchodkové sporenie, ktoré povinne platí zamestnávateľ za zamestnanca vykonávajúceho prácu zaradenú na základe rozhodnutia orgánu štátnej správy na úseku verejného zdravotníctva do tretej kategórie alebo štvrtej kategórie alebo za zamestnanca, ktorý je tanečníkom alebo hudobným umelcom hrajúcim na dychový nástroj.Podľa § 13 ods. 3 je zamestnávateľ povinný za zamestnanca vykonávajúceho rizikovú prácu platiť a odvádzať príspevky minimálne vo výške 2% z hrubej mzdy, pričom podrobnosti o platení príspevkov a lehota splatnosti príspevkov sú ustanovené v zamestnávateľskej zmluve. Odklad platenia týchto príspevkov bude kopírovať režim ustanovený pre poistné, ktoré je povinný platiť zamestnávateľ alebo povinne nemocensky poistená a povinne dôchodkovo poistená samostatne zárobkovo činná osoba ustanovený v zákone č. 461/2003 Z.z. o sociálnom poistení.
Naštartujte svoj biznisodklad odvodov

References: § 143
 § 7
 § 17
 § 17
 § 17
 § 17
 § 2
 § 6
 § 13